Ȏ spadkach a awansach wiymy już forgot wszyjsko. A poradzicie pedzieć wiela ślōnskich klubów poszpilo w sezōnie 2018/19 na nojwyższym szczeblu krajowej drabiny? 2, 3 a mono 6 abo 7? Ȏdpowiydź zaś downo niy była tak ciynżko…
1. Górnik Zobrze. Nojlepszo ślōnsko ekipa latoś (4. plac) i nojwiynkszo naszo nadziejo na nowy sezōn w Ekstraklasie. Klub ȏd zdrzōdeł ślōnski i ślōnskość sztyjc prōmuje.
2. Piast Glywice. Z biydōm, ale Ekstraklasa ȏbrōniyli. Klub, kery rod ȏdwołuje sie do kresowych korzyni, jednak już w swoich poczōntkach bōł ślōnsko-kresowym miszōngiym. Po roz siōdmy z raje bydzie reprezyntowoł Ślōnsk w Ekstraklasie.
3. Zagłębie Sosnowiec. Ok, to taki pōłwic. Wszyjscy wiymy, że ze Ślōnskiym bardzij idyntifikujōm sie fusbaliści Sydney FC i Los Angeles Galaxy niż Zagłymbioki, ale jakby sie niy dziwać szpile u sia ȏd 62 lot grajōm po ślōnskij strōnie Brynicy. Kej w 1954 sztartowała budowa ich stadionu plac tyn noleżoł do Szopiynic. Dopiyro korekta administracyjno z 1960 przeciepła downe szopiynicki łōnki do Sosnowca. Do Ekstraklasy z 2. placu Zagłymbiokōw wkludzo Knōrowiok, Dariusz Dudek.
Nowościōm je, że w nowym sezōnie wiyncyj ślōnskich klubōw w piyrszej klasie rozgrywkowej zagro po strōnie czeskij. Liczymy dalij…
4. Slezský Ȏpawa. Synki z Ȏpawy byli latoś nojlepsi w drugij lidze, beztōż bydōm tera trzecim ślōnskim klubym w Gambrinus lidze.
5. MFK Karwina. Im za to udało sie niy sfurgnōnć z I ligi dziynki wygraniu ȏstatnigo szpilu z Jihlavōm.
6. Banik Ȏstrawa. Baniček tyż do kōńca groł ȏ utrzimani i misjo zrealizowoł. Tera ȏstowo walka ȏ powrōt na Ślōnsk. U nich na ȏpy niż w Sosnowcu. Grajōm na Vitkovicach, morawskim kōnsku Ȏstrawy ȏd trzech lot, bo ich ślōnski stadiōn Bazaly niy spełnio ligowych wymogōw. Chachaři (kibice Banika) niy ȏd dzisiej walczōm ȏ powrōt. Baníček patří na Slezsko!
To niy kōniec. Ni mogymy zapōmnieć ȏ frelkach.
7. GKS Katowice – zbudowano ȏd zera sekcjo kobiyco, zaliczo awans za awansym i gynał melduje sie w Ekstralidze.
Kōmu tera kibicujesz?
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn